Title: Iconografia
Course: Escoltar la mirada: paraula i percepció. Les TIC com a eina per abordar els problemes en la percepció de l'obra d'art

La iconografia és l'estudi del contingut temàtic de les obres, és a dir, del que representen.
Això es pot entendre de diferents maneres. En un primer nivell, podem dir que una escultura, per exemple, representa una dona amb un nen; però no és el mateix que sigui la Mare de Deu amb el Nen Jesús, que la deessa Isis amb Horus, Venus i Cupido, un retrat d'una dama de l'aristocràcia... Cada època, cada cultura, té els seus temes i els seus codis per reconèixer-los. Una representació d'una dona amb un platet amb dos ulls humans, avui dia ens podria semblar força inquietant, macabra; però al segle XV o XVI era, simplement, Santa Llúcia, una imatge respectable i familiar, per a qualsevol cristià d'aleshores. Potser podem gaudir amb una obra d'art, sense entendre-la; però en tindrem una visió errònia, lluny del que pretenia dir l'artista, i del que veia la gent de la seva època. En bona part de les obres d'art, el tema és un element fonamental.

D'altra banda, no n'hi ha prou amb identificar el tema. Un mateix tema pot ser enfocat de diferents maneres, segons el moment o el vessant de la història que sigui elegit; les relacions entre els personatges o els objectes; el seu aspecte... A més, cal saber si hi havia una tradició en la manera de representar aquest tema, si existeixen variants, si l'artista s'ha inspirat en obres anteriors... Tot això ens ajudarà a entendre millor el sentit de l'obra.

En aquest apartat inclourem:

- Tipología: retrat, paisatge, tema religiòs, mitològic, històric...
- Identificació del tema: qui són els personatges, llocs, objectes; què fan, quina és la situació representada; quins elements simbòlics hi apareixen...
- Descripció dels elements, llocs i personatges: el seu aspecte, accions, relacions entre ells...
- El "tempo": anecdòtic, narratiu, atemporal o simbòlic, instantània...
- Les fonts iconogràfices: obres literàries, històriques, o artístiques que l'han inspirat; relació amb anteriors representacions del tema, variants o peculiaritats de l'obra respecte a la iconografia tradicional...